**Nyrkkitappelu** on suomalainen punkrock-yhtye, jonka perustivat Tampereella vuonna 2010 Horo-Hepe ja Nästi Jeskanen. Kotisivujensa mukaan yhtye soittaa "irtosuhteisiin yllyttävää nuorisomusiikkia".

Historia
--------

Nyrkkitappelun Nyrkkitappelu-EP:n B-puolen avaava kappale "Tyttöjen farkut" valittiin pian singlen julkaisun jälkeen Radio Rockin Kesäpojat-ohjelman viralliseksi kesäbiisiksi. Samaan aikaan singlen A-puolen ensimmäinen kappale "Voi pyhä äiti, nyt mennään!" soi useasti YleX-radiokanavalla. Nyrkkitappelun tulevaisuus oli ensimmäisen singlejulkaisun jälkeen vaakalaudalla ensimmäisen basistin Myrkky-Salmelan kuoltua. Napalmi-Kaarlo saatiin nopeasti soittamaan jo sovitut keikat, ja tuuraus venyi lopulta parin vuoden mittaiseksi. 

Ennen ensialbumin julkaisua Blast of Silence julkaisi myös Nyrkkitappelun Toinen seiska -nimisen EP:n. Toinen EP ei saavuttanut samanlaista huomiota kuin ensimmäinen single, vaikka sillä olevasta kappaleesta "Mä vihaan mun bändikavereita" tuli yksi yhtyeen suosituimmista kappaleista.

Radiosoiton sekä ahkeran keikkailun myötä Svart Recordsin ja Blast of Silencen yhteistyössä julkaisema debyyttialbumi Bangkok Shocks, Saigon Shakes, Nyrkkitappelu Rocks nousi Suomen virallisen listan sijalle 17. Albumi äänitettiin nopeasti livesoittona tamperelaisen Day Eleven -yhtyeen treenikämpällä, ja se sisälsi singlejulkaisujen A- ja B-puolien ensimmäiset kappaleet uudelleen äänitettynä. Albumin julkaisun jälkeen yhtye jatkoi ahkeraa keikkailua ympäri Suomen. Vuoden 2013 Femmagaalassa yhtye pokkasi vuoden tulokkaalle jaettavan Puskista-Femma-palkinnon. Pian tämän jälkeen yhtyeen basisti Napalmi-Kaarlo erosi yhtyeestä henkilökohtaisen elämäntilanteen muuttuessa. Uudeksi basistiksi valikoitui Make Agenda, joka oli tunnettu tamperelaisesta Nitrokiss-yhtyeestä. Hän on edesmenneen ensimmäisen basistin isoveli.

Stupido Records julkaisi yhtyeen toisen albumi Haluan olla rocktähti ja saada paljon naisia vuonna 2013. Albumin nimi on piikittelyä edellisen albumin Rumbassa lytänneen toimittajan suuntaan. Albumi on musiikiltaan nopeampi ja sanoituksiltaan aggressiivisempi kuin aiempi. Albumilta ei julkaistu vinyylisinglejä. Sen sijaan julkaistiin aikakaudelle hyvin epätyypillinen CD-single "Onko sulla lupa pitää kivaa?". Toisen albumin myötä Nyrkkitappelun keikkatahti kiihtyi, ja yhtye teki useita loppuunmyytyjä keikkoja ympäri Suomen mm. Pää Kii -yhtyeen kanssa yhdessä tehdyllä PunkRock X-mas -kiertueella.

Kiristyneen keikkatahdin takia kiristyi myös yhtyeen sisäinen ilmapiiri, ja lopulta yhtyeen soolokitaristi Kyytipoika erotettiin. Uudeksi kitaristiksi otettiin Tollo Miljoona tamperelaisesta The Bitterlicks -yhtyeestä. 

Kolmatta albumiaan Mitä saisi olla? yhtye valmisteli huomattavasti huolellisemmin kuin edeltäviä. Albumi äänitettiin Lauri Elorannan studiolla Helsingissä ja sen julkaisi Stupido Records huhtikuun 2016 loppupuolella. Albumilta irrotetuista singlekappaleista "Haureus sekoittaa mun pään" ja "Sun lapset on mun lapsia nyt" julkaistiin musiikkivideot sekä digisinglet.

Jäsenet
-------

* Horo-Hepe – laulu
* Tollo Miljoona – kitara
* Jee Jee Lavone – basso
* "Luca Di Giovanni" – rummut

Diskografia
-----------

### Studioalbumit

* *Bangkok Shocks, Saigon Shakes, Nyrkkitappelu Rocks*  (2013, Blast of Silence, Svart Records)
* *Haluan olla rocktähti ja saada paljon naisia*  (2014, Stupido Records)
* *Mitä saisi olla?*  (2016, Stupido)
* *Isosta nyrkistä naamaan*  (2020, Stupido)
* *Ongelmanuorten sävellahja*  (2023, Stupido)

### EP:t

* *Nyrkkitappelu*  (2012, Blast of Silence, Svart)
* *Toinen seiska*  (2013, Blast of Silence, Svart)
* *Nyrkkitappelu hiton Nyrkkitappelu*  (2022, Blast of Silence)

### Singlet

* "Onko sulla lupa pitää kivaa?" (2014, Stupido)
* "Haureus sekoittaa mun pään" (2016)
* "Sun lapset on mun lapsia nyt" (2016)
* "Kolme tölkkiä Lidlin kassissa" (2019)
* "Anna mulle kesää" (2020)
* "Laiffi vetää mua feissiin" (2020)
* "Pariskunnat / Taksilla Pittiin" (2021)
* "Tästä se lähtee!" (2022)
* "Farkkuhaarniska" (2022)

Lähteet
-------

1. ↑  Svart Records katalogi *svartrecords.com*.
2. ↑  Suomen virallinen lista *ifpi.fi*.  Arkistoitu 12.3.2016.
3. ↑  Roskildeen lähtevä Pää Kii juhli Femmagaalassa *soundi.fi*. Viitattu 17.1.2016 ajankohta=16.2.2013.
4. ↑  Arviossa Nyrkkitappelu – "Jahas, poikia näemmä kiinnostaa pillu" - Rumba.fi.  *Rumba.fi*, {{{Vuosi}}}. Artikkelin verkkoversio.
5. ↑  Kotisivu *xn--mmbndi-9tacb.fi*.  Arkistoitu 25.3.2018.
6. ↑  "Tytöt on keikoilla helpon munan perässä ja jätkille tää on varmaan parempaa tosi-tv:tä kuin tosi-tv" – ennakossa Nyrkkitappelu - Rumba.fi *Rumba.fi*. Viitattu 9.10.2016.
7. ↑   "Nyrkkitappelu: Haureus sekoittaa mun pään". Stupido Records & Booking (käsikirjoitus). 2016-01-31.
8. ↑   "Nyrkkitappelu - Sun lapset on mun lapsia nyt". Posteljoonitar XL (käsikirjoitus). 2016-04-15.
9. ↑  Spotify: → discography → single *open.spotify.com*. Viitattu 2.11.2022.

Aiheesta muualla
----------------

* Kotisivu (Arkistoitu – Internet Archive)